<classify> WABUNGE wametaka Wakala wa Barabara za Vijijini na Mijini Tanzania Tarura iongezewe bajeti mwaka ujao wa fedha kutoka mgawo wa asilimia 30 hadi asilimia 50 kutoka Mfuko wa barabara.Kwa sasa Wakala wa Barabara nchini Tanroads inapata asilimia 70 na asilimia 30 inakwenda kwa Tarura.Mbunge wa Babati Mjini Pauline Gekul CCM amesema hali za barabara na madaraja nchini si nzuri kutokana na mvua zinazoendelea kunyesha hivyo akaitaka serikali kuongezea fedha Tarura ili waweze kurekebisha hali hiyo.Alisema asilimia 30 ya fedha za mfuko wa barabara inazopewa Tarura ni ndogo na kufanya washindwe kutekeleza majukumu yao ipasavyo.Mbunge wa Busanda Lolesia Bukwimba CCM alitaka Serikali iongeze bajeti kwa Tarura ili waweze kurekebisha barabara na madaraja yaliyoharibika kwa mvua kubwa zinazoendelea nchi nzima.Mwenyekiti wa Kamati ya Utawala Bora na Serikali za Mitaa, Jason Rweikiza alisema Tarura iliyoanza kutekeleza majukumu yake mwaka 2017 na unahudumia mtandao wa barabara wenye jumla ya kilomita 108,946 nchi nzima, inatengewa kiasi kidogo cha fedha.Mgawo wa fedha wa asilimia 30 ambao Tarura inaupata kutoka Mfuko wa Barabara RF ni mdogo hivyo unapaswa kuongezwa na pia upungufu wa watumishi, uhaba wa ofisi na vitendea kazi unaathiri utendaji wa Tarura.Kamati hiyo pia ilitaka serikali kuhakikisha taasisi za umma zinatumia utaratibu wa force account katika utekelezaji wa miradi ili kuokoa fedha na kuzielekeza katika matumizi mengine.Aliitaka serikali ihakikishe kunakuwa na usimamizi wa kitaalamu katika miradi inayotekelezwa kwa force account ili kuhakikisha inazingatia viwango vya ubora vinavyotakiwa.  <topic>: kitaifa 